Pleť je našou vizitkou. Dokáže prezradiť, koľko sa smejete, či ste sa dobre vyspali alebo ste celú noc prehýrili. Dokonca odráža aj náš celkový spôsob života, preto sa o ňu musíme s láskou starať. Tak, ako sa podľa ročných období obliekate vy, tak musíte "ošatiť" aj vašu pleť a celkovo pokožku tela. Ako sa o ňu starať v chladných dňoch?
So znižujúcou sa vonkajšou teplotou je naša pleť viac začervenaná a vysušená. Základom je preto dostatočná hydratácia. Najlepším riešením sú krémy, ktoré svojim zložením pokožku hydratujú, no zároveň v nej udržiavajú vlhkosť. Vyskúšajte mandľový krém alebo včelí vosk. Ak je vaša pleť okrem nízkych teplôt vystavená aj slnečným lúčom, krémy by mali obsahovať aj UV filter.
Pleť odráža procesy v našom organizme. Nie je preto potrebné hydratovať ju len pomocou rôznych krémov, ale hydratácia musí prichádzať aj zvnútra. Pite preto veľa vody. A hoci s príchodom chladnejších dní často nepociťujeme smäd, je dôležité mať tekutiny vždy pri sebe. Ak neobľubujete čistú vodu, stavte na teplý čaj, ktorý vás zároveň aj zahreje.
Tým, že je pleť dôsledkom chladných dní vysušená, tvoria sa na nej šupiny, ktoré nám upchávajú póry. Ako sa ich zbaviť? Najlepším riešením je peeling, ktorý pleť zbaví starých buniek a pleť bude čistejšia, sviežejšia a pružnejšia. Peeling je vhodné opakovať trikrát za týždeň.
Odličovanie je základným pravidlom každej ženy, ktorá sa chce pýšiť bezchybnou pleťou. S príchodom chladnejších dní ale vymeňte čistiace gély za odličovacie mlieka. Gély majú tendenciu pleť vysušovať, naopak, mlieko pleť nepodráždi a dodá jej jemnosť a hydratáciu.
A hoci hovoríme často o pleti, v chladných dňoch je potrebné starať sa aj o naše chodidlá. Každodenný pobyt v hrubej topánke im neprospieva a nepridáva na pružnosti pokožky. Aby sme svoje chodidlá neskrývali kvôli stvrdnutej koži, mali by sme im robiť pravidelný peeling, ktorý odstráni odumreté bunky. Ideálnym riešením po peelingu je naniesť na chodidlá dostatočné množstvo hydratačného krému a obuť si na noc ponožky. Vaše nohy budú oddýchnuté ako nikdy predtým!
Pery sú pre mnohé ženy pýchou, pretože zdravé a plné pery si dokážu získať náležitú pozornosť mužov. V chladných dňoch nás ale často trápia suché a popraskané pery, ktoré štípu a navyše nám nepridávajú na kráse. Účinným prostriedkom je balzam na pery, ktorý ich hydratuje a vytvorí na nich ochrannú vrstvu. Vzdať sa však musíte jedného zlozvyku – pery si neolizujte, pretože budú ešte suchšie!
Nie je nič horšie, ako podať pri zoznamovaní suchú ruku. Ide o bežný problém, ktorý nás trápi najčastejšie počas jesene a zimy. Svrbenie, popraskané a boľavé miesta, alebo dokonca ekzém – to všetko sú prejavy nízkych teplôt. Ako tento problém vyriešiť? Hydratáciu im dodáte častým krémovaním, preto sa mal stať krém na ruky súčasťou vašej kabelky, nech idete kamkoľvek.
Stačí pridať denne do kúpeľa niekoľko kvapiek oleja. Dbajte ale na správnu teplotu vody – príliš horúci kúpeľ odoberá telu hydratáciu. Príjemne teplá voda s pár kvapkami oleja alebo jedlou sódou pokožku naopak výborne upokojí.
Bohatú ponuku produktov, ktorými môžete rozmaznávať vašu pokožku, nájdete v predajniach: